𠙶山曉雲歌
作者：袁正
朝代：宋

paragraphs: 大坤濕氣蒸嵷巃，油然勃然連蒼穹。
曙窗注望東𠙶峰，須臾不見青芙蓉。
初疑博山噴出紫烟縷，又疑蜃精海底推起龍王宮。
東西模糊總一色，上下變幻知幾重。
既非芒碭山中隠劉季，又非陽臺神女遥相通。
養文玄豹隠丹壑，失巢老鶴迷青松。
忽見千株萬株老枯檜，化作千丈萬丈蒼精龍。
斷崖滴翠時灑灑，落花細雨春濛濛。
金烏欲上海水赤，神光盪射生青紅。
狂飈捲地忽吹散，依然繡出金屏風。
奇奇怪怪渺無際，且將浩興收拾填心胸。